Martin Sellner

Martin Sellner (født 8. januar 1989 i Wien) er en østerriksk aktivist og leder for den høyreorienterte identitærbevegelsen i Østerrike (Identitäre Bewegung Österreich, IBÖ). Han omtales blant annet om etno-nasjonalist og bevegelsen anses å befinne seg på ytre høyre. Deutsche Welle omtaler Sellner som høyreekstremist. I 2019 ble Sellner nektet innreise til Storbritannia på ubestemt tid på grunn av ekstremisme og fare for sikkerheten. I 2019 ble Sellner nektet innreise til USA etter at Brenton Tarrant, som sto bak Moskéangrepet på New Zealand 2019, donerte penger til Sellners virksomhet.

Liv og virke

Bakgrunn
Martin Sellner vokste opp i Baden nær Wien. I sin ungdom var han en del av det nynazistiske miljøet Nationalen Widerstand rundt Gottfried Küssel. Senere skulle han ta avstand fra dette og hevde å ha vært i en «stormende pubertal fase». Ifølge professor Birgit Sauer har ikke Sellner tatt avstand fra det nazistiske tankegodset, og Sauer sier at identitærbevegelsen har en rasistisk ideologi fordi den legger vekt på etnisk separasjon. Fra 2008 studerte Sellner filosofi og juss ved Universitetet i Wien.

Identitærbevegelsen
Sammen med Patrick Lenart driver Sellner også varemerket Phalanx. Siden 2015 har Sellner skrevet for nettportalen Secession. Han har bånd til Tyskland, med Götz Kubitschek inkludert. Han framførte også flere taler på Pegida-demonstrasjonen i Dresden i 2016. Sellner er inspirert av blant andre Renaud Camus som fremmet en hypotese om «Le Grand Remplacement», at det foregår en storstilt utskiftning av hvite, kristne europeere med muslimer fra andre steder.
 
Etter at Sellner var med å grunnlegge Identitærbevegelsen i Østerrike, har gruppen vokst fra under 200 til over 1000 medlemmer og 10 000 støttemedlemmer. Sellner er veldig bevisst på hvilket budskap han ønsker å formidle. I sine intervjuer snakker han forsiktig, og anstrenger seg for å distansere seg fra det røffe, historiske imaget nasjonalistbevegelser har hatt. Sellner refererer til identitærbevegelsen som et «patriotisk Greenpeace» eller «høyreorienterte hipstere» og har tatt i bruk hashtaggen #ibster som spiller på forkortelsen IB og hipster. Han siterer ofte ledere av «Den Hvit Rose​»-bevegelsen, en gruppe antinazistiske aktivister og intellektuelle som gjorde motstand mot diktatoren ​Adolf Hitler under andre verdenskrig. et intervju med Morten Møst i Dagens Næringsliv (DN Magasin) 3. desember 2016 nevner han Gandhi som et forbilde for fredelig motstand og insisterer på at identitære tar avstand fra vold.

Sellner anser ikke Identitærbevegelsen for å være en massebevegelse, men en avantgarde, en fortropp som skyver grensen for hva som er akseptabelt å si og tenke. De tar avstand fra det de kaller «sjåvinistisk nasjonalisme» og anser seg som en pan-europeisk bevegelse.  l 2016 deltok han i en protestaksjon mot et pro-innvandrings teaterstykke av Elfriede Jelinek som ble arrangert i hovedauditoriet på Universitetet i Wien. Etter protesten tok teaterdirektør Doris Bures stykket under sine vinger og lot det presenteres på nasjonalteateret i Wien. Før en av forestillingene klatret Sellner og en annen aktivist opp på taket til teateret og protesterte mot produksjonen.

Under det amerikanske presidentvalget i 2016 publiserte Sellner flere Youtube-videoer på engelsk hvor han støttet ​Donald Trump​. I ukene etter Trump vant publiserte Sellner en serie med Youtube-videoer på engelsk for å hjelpe amerikanske aktivister med å gjøre Trumps seier til en metapolitisk seier.

12. februar 2017 lanserte Sellner Kickstarter kampanjen «Patriot Peer - Connecting the silent majority» etter å ha nådd 50 % av innsamlingsmålet etter 4 dager, suspandete Kickstarter kampanjen. Sellner besøkte Oslo i mai 2017 og det var demonstrasjon utenfor Eldorado bokhandel der han opptrådte. Arrangementet ble fremskyndet og det ble ingen direkte konfrontasjon.

6. august 2019 arrangerte Sellner en markering mot terrorisme i Wien, Østerrike. Arrangementet ble annonsert av Sellner dagen før på hans tyskspråklige Youtube-kanal. 

Sellner uttalte seg positivt om stormingen av den amerikanske kongressen 6. januar 2021.

Referanser 

Østerrikske politikere
Personer fra Wien
Personer fra Baden bei Wien